DIRECȚIA GENERALĂ BIODIVERSITATE

Nr. DGB/

**Aprob,**

**Secretar de Stat**

# 

# Dan Ștefan CHIRU

# Referat de aprobare

Aria de protecție specială avifaunistică ROSPA0109 Acumulările Belcești se află în județul Iași, pe raza comunelor: Cotnari, Ceplenița, Coarnele Caprei, Belcești și Deleni, având o suprafață de 2099 hectare. Această arie naturală protejată cuprinde acumularea de pe valea râului Bahlui, din dreptul localității Tansa (Lacul Belcești – Tansa) și salba de iazuri de pe valea pârâului Gurguiata (Eleșteul C3, Iazul Strâmb, Iazul Contaș, Iazul Valea Mare, Iazul piscicol Urechea cu Pepiniera Urechea, Iazul piscicol Cârjoaia, Iazul Savia I și II, Iazul Cicadaia cu cele două eleșteie, Acumularea Plopi și Pepiniera Huc). Pe teritoriul sitului sunt incluse, de asemenea, pășuni și terenuri arabile, precum și pâlcuri de pădure și tufărișuri, în apropierea zonelor umede.

Aria de protecție specială avifaunistică ROSPA0109 Acumulările Belcești reprezintă o importantă zonă de hrănire și odihnă pentru speciile de păsări acvatice, în perioada de migrație, găzduind un număr de 36 de specii, dintre care 16 specii sunt incluse în anexa 1 a Directivei 2009/147/CE a Parlamentului European și a Consiliului privind conservarea păsărilor sălbatice: *Anthus campestris, Aythya nyroca, Ciconia ciconia, Ciconia nigra, Crex crex, Dendrocopos syriacus, Falco columbarius, Himantopus himantopus, Lanius collurio, Lanius minor, Nycticorax nycticorax, Pernis apivorus, Philomachus pugnax, Platalea leucorodia, Pluvialis apricaria, Recurvirostra avosetta*.

Planul de management reprezintă documentul oficial, strategic pe termen lung, de prezentare a ariei de protecție specială avifaunistică ROSPA0109 Acumulările Belcești, prin care se stabilesc obiectivele, măsurile şi resursele necesare pentru conservarea biodiversității.

În conformitate cu prevederile Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, Planul de management reprezintă un document cu rol de reglementare pentru managementul ariei naturale protejate ce integrează interesele pentru conservarea biodiversităţii, cu cele pentru atingerea obiectivelor de dezvoltare socio–economică, prin utilizarea durabilă a resurselor naturale.

Prezentul Plan de management a fost elaborat în conformitate cu prevederile Ordinului ministrului mediului nr. 304/2018 privind aprobarea Ghidului de elaborare a planurilor de management ale ariilor naturale protejate.

Scopul Planului de management este menţinerea stării de conservare favorabile a speciilor pentru care a fost declarată aria de protecție specială avifaunistică ROSPA0109 şi, după caz, îmbunătăţirea acesteia.

Planul de management al ariei de protecție specială avifaunistică ROSPA0109 are Decizia Etapei de Încadrare nr. 71 din 13.11.2023, emisă de APM Iași, precum și avizul Agenției Naționale pentru Arii Naturale Protejate nr. 7098/20.05.2024, emis în conformitate cu prevederile art. 2, lit. b) din Legea nr. 95/2016 privind înființarea Agenției Naționale pentru Arii Naturale Protejate și pentru modificarea Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice.

În conformitate cu prevederile Legii nr. 52/2003 privind transparenţa decizională în administraţia publică, republicată, Ministerul Mediului, Apelor și Pădurilor supune consultării publice referatul de aprobare și proiectul de ordin privind aprobareaPlanului de management al ariei de protecție specială avifaunistică ROSPA0109 Acumulările Belcești, prin postarea acestora pe site-ul MMAP.

În conformitate cu prevederile art. 21 alin. (2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare, Planul de management se transmite în avizare interministerială, la Ministerul Culturii, Ministerul Agriculturii și Dezvoltării Rurale și Ministerul Dezvoltării, Lucrărilor Publice și Administrației.

Având în vedere cele sus-menționate, supunem spre analiză şi aprobare proiectul de ordin privind aprobarea Planului de management al ariei de protecție specială avifaunistică ROSPA0109 Acumulările Belcești.